Ma se smeekgebed: ‘Weerhou onheil, dat smart ons nie tref’Klein Monique (Foto: Facebook) Sy was maar ŉ skrale drie maande oud toe sy met ŉ hartdefek gediagnoseer is. Dié diagnose was soos ŉ nagmerrie, maar in plaas daarvan om wakker te skrik, het die werklikheid deurgedring. Skielik is die gesin se opgewondenheid oor hul nuwe bondeltjie met vrees oorskadu. “Hoekom mý kind? En sal sy oukei wees?” Só vertel Angelique Foster van Upington in die Noord-Kaap oor haar dogtertjie, Monique (agt maande oud), se diagnose met die sogenaamde ventrikulêre septale hartdefek. Dié toestand word gekenmerk deur ŉ gat in die hart. In Monique se geval is die gat 11 mm groot. Dit veroorsaak ook dat die “bloed oor haar longe stoot” wat te veel druk op dié organe plaas. Uiteindelik het dit ook ŉ invloed op haar fisiese ontwikkeling. Buiten vir dié defek, het sy ook talle skildklierprobleme en die are in haar hartkamers is ook nie op die regte plekke nie. Foster sê die gesin het aanvanklik gewroeg met vrae. Sy sê hoewel hulle intussen vrede gemaak het en hoop dat ŉ operasie haar ten volle sal laat herstel, is die pad vorentoe nie sonder duwweltjies nie. Die gesin het nie ŉ medies fonds nie en sukkel om geldelik die mas op te kom. “Sy het aan die begin van Februarie weer vir ŉ ondersoek gegaan, waar die dokter bevestig het dat sy wel twee operasies moet ondergaan. Die eerste operasie sal wees om die gat in haar hart toe te maak en die ander om die are in haar hartkamers na die regte plekke te skuif. Angelique saam met haar man en klein Monique (Foto: Facebook) “Ons sien baie op na die volgende ondersoek, maar die dokters het gesê ons moet op 20 Maart weer bymekaar kom en vandaar die operasie skeduleer,” vertel sy. Monique sou aanvanklik ŉ ope-hart operasie moes ondergaan. “Ek wou nie eens daaraan dink nie. Dat daardie piepklein lyfie ŉ ope-hart operasie moet ondergaan. Sal sy dit ooit oorleef? Dis waansin – dit breek ŉ ma se hart.” Intussen het die dokters egter bevestig sy hoef nie meer dié lewensgevaarlike operasie te ondergaan nie. “Dit het soveel meer vrede in my hart gebring. Die dokter het gesê hulle sal nou twee klein operasies doen, waar sy onder haar ribbekas oopgesny sal word. Dis veiliger, maar met dieselfde resultate.” Dokters meen dié operasie moet gedoen word voordat sy een jaar oud word, anders sal haar longe drasties en onherstelbaar beskadig word. Foster meen die finansiële druk waaronder die gesin gebuk gaan, maak dié las swaarder om te dra. “Die weke raak maande. Mens weet nie waar die volgende hulp vandaan kom nie. Die meeste dae is ek alleen saam met my klein dogtertjie tuis. Wanneer sy slaap, begin my gedagtes dwaal en soms maak dié gedagtes jou morbied. Ons hoop, bid en glo dat sy oukei sal wees. Maar ons kan dit nie alleen doen nie en moet die hulp van weldoeners vra, wat bereid is om hul harte vir ŉ onskuldige dogtertjie oop te maak.” Vir nou is dit Jabes se gebed in 1 Kronieke 4: 10 wat dié gesin staande hou. “Stort U seën oor my uit, vergroot my grondgebied, neem my onder u beskerming, en weerhou onheil van my sodat geen smart my tref nie.” Indien jy betrokke wil raak of wil help, besoek Steungroep vir Upington-baba Monique op Facebook.